 ESURA 29Ekyaleka Nyamuhanga iniatsemera obugheni obu niki?WUNANZIRE amagheni? Anganabya mwebitsange binene. Wukalengekanaya Omukangirirya Mukulhu angananza thughende omwamagheni? Nayu mwanaghenda omwa bugheni omughulhu omundu mulebe aherukaya, nabaghuma bokwabigha biwe mubaghenda nayu. Yehova ni Nyamuhanga oyutsemire, busana nekyo, akatsema thukatsanga haghuma nabandi okwamagheni awuwene.1 Timoteo 1:11, NW; Yoane 2:1-11.Omwatsi owali okwa lhupapura 29 olhwekitabu kino akathubwira athi Yehova mwathulha omwa Ngetse yEngulha mwenzira nuku Abaisraeli banga lhabamu. Wanamibuka wukasoma omwatsi oyu? Enyuma waho, abandu mubimba nerihotholha neriha Yehova yewasingya. Mubwabya ngobugheni. Abandu mubatsema kutsibu, kandi thwangana kiminya ndeke-ndeke ngoku Nyamuhanga nayu mwatsema.Eriluayo 15:1, 20, 21.Habere habirilhaba emyaka nga 40, Abaisraeli mubaghenda okwa bundi bugheni bunene. Lero lino abandu ababakokaya sibabya bakaramya Yehova. Erithwalira haghuma, nibya abandu ababakokaya ibakaramaya esindi nyamuhanga kandi ibakakolha emyatsi yengyingo nabathe bakali babu kutse bira babu. Wukalengekanaya kyanabya kibuya erighenda okwa bugheni ngobu? Eki mukithatsemesya Yehova, kandi mwasuyira Abaisraeli.Emiganzo 25:1-9; 1 Abanya Korinto 10:8.Kandi e Biblia yikakanaya okwamagheni abiri aweryibuka ebiro byamabuthwa. Mbwino obugheni bughuma bokwamagheni aya bwabya bweryibuka amabuthwa awOmukangirirya Mukulhu? Eyihi. Amagheni aya abya wabalhume abathabya bakaramya Yehova. Obugheni bughuma bwabya bweryibuka amabuthwa wOmwami Herode Antipa. Abya muthabali owe disitrikiti eya Galilaya omughulhu Yesu abya ikereyo.Omwami Herode mwakolha ebindu bibi bingyi. Mwasaghulha mughalha wabu ya mukali wiwe. Erina lyomukali oyo iya Herodia. Omughombe wa Nyamuhanga ya Yoane Omubatizya mwabwira Herode athi sikyabya kibuya erikolha ekindu ngekyo. Eki mukyaleka Herode iniahithana. Neryo mwalhangira athi Yoane akahirawa omwa muliki.Luka 3:19, 20.Yoane abere ane omwa muliki, ekiro mukyahika ekyeryibuka amabuthwa wa Herode. Herode mwakolha obugheni bunene. Mwakokya abandu bangyi abekitsumbi. Abosi mubalya nerinywa neriyitsemesya. Neryo mwali wa Herodia mwasa neribahotholera. Abosi mubatsemera erihotholha liwe indi Omwami Herode mwanza erimuha ekihembo ekyembaghane. Mwabwira omumbesa athi: Nasyakuha ekindu kyosi-kyosi ekya wanzire, nomukyangabya olhuhandi lhwobwami bwaghe.Ni kyahi ekya angasabire? Angasabire esyosente? esyongyimba esyuwene? erimuhimbira ekikali? Omwana-mutho syabya asi ekya angasaba. Neryo mwaghenda eyiri mama wiwe, Herodia, nerimubulya athi: Ngasabe ki kwehi?Wuminye ngoku Herodia abya aponire Yoane Mubatizya ya kutsibu. Neryo mwabwira mwali wiwe athi asabe omuthwe wa Yoane. Omwana mutho mwasuba eyiri omwami nerimubwira athi: Nyanzire iwamba lino omuthwe wa Yoane Mubatizya okwa kibindi.Omwami Herode syabya anzire akitha Yoane kundi Yoane abya mulhume mubuya. Aliriryo Herode abya iniabiriyilhagha, mwasagha erihemuka embere syabandu ababyaho amahendulha amalengekania wiwe. Neryo mwathuma omusirikali wiwe yomwa muliki eriyathwa omuthwe wa Yoane. Habere hahwa akathambi kake omusirikali mwasubulha. Abya inianahekire omuthwe wa Yoane okwa kibindi, neryo mwaha gho omwana-mutho. Nomwana-mutho mwaha gho mama wiwe.Mariko 6:17-29.Obundi bugheni obweryibuka amabuthwa obwe Biblia yikathubwirako nabu bwabya bubi. Bwabya bwomwami we Misiri. Nomwa bugheni obu, omwami mwalhaghira athi omuthwe womundu athwibawe. Nenyuma waho, mwahanika omundu oyu nuku esyonyonyi simulye! Enzuko 40:19-22 Wukalengekanaya Nyamuhanga mwanatsemera amagheni abiri aya? Wangana ghendire omwamagheni ngaya?Ni kyahi ekyabya kyabere okwa bugheni bwa Herode obweryibuka amabuthwa wiwe?Thunasi ngoku ebyosi ebisakangire omwa Biblia biwithe ekighendererwa. Yikathubwira okwamagheni abiri masa aweryibuka amabuthwa. Kandi omwamagheni awosi abiri aya, ebindu bibi mubyakolhwa. Neryo, wanga bugha wuthi ni kyahi ekya Nyamuhanga akathubwira okwamagheni aweryibuka amabuthwa? Mbwino Nyamuhanga ananzire ithwa yisyandira ekiro kyamabuthwa wethu?Ni kwenene, omwamagheni ngaya munabwire, sibalithwa omuthwe womundu. Aliriryo omwatsi oweriyisyandira ekiro kyamabuthwa atsukawa nabandu abathabya bakaramya Nyamuhanga owekwenene. Ekitabu Catholic Encyclopedia kikakanaya okwamagheni aweryibuka ekiro kyamabuthwa awakanibweko omwa Biblia kithi: Abakolha nabi basa . . . babakayisyandira ekiro ekya babuthawamu. Mbwino thwanzire ithwabya ngibo?Kandi ibbwa Omukangirirya Mukulhu? Mwanakolha obugheni obweryibuka amabuthwa wiwe? Eyihi, e Biblia siyiri kanaya omwatsi wosi-wosi owahambire okwa bugheni obwamabuthwa wa Yesu. Erithwalira haghuma, abigha ba Yesu abakera mubathakolha obugheni obweryibuka amabuthwa wiwe. Wunasi ekyaleka abandu enyuma waho ibathwamu eryibuka amabuthwa wa Yesu omwa Desemba 25?Mubasombolha ekiro eki kundi, ngoku ekitabu World Book Encyclopedia kikabugha, Abandu be Roma babya ibane mukibuka ngekiro Kikulhu ekya nyamuhanga wobulime ya Saturn, eriyisyandira amabuthwa weryuba. Neryo abandu mubathwamu eriyisyandira amabuthwa wa Yesu okwa kiro ekya abakafiri babya bakayisyandira ekiro kikulhu kyabu!Wunasi nga ni busana naki sikyangabya indi Yesu mwabuthwa omwa Desemba? Kundi e Biblia yikabugha yithi omughulhu Yesu abuthawa, abalisya babya ibane omwa lhulisiryo omwa kiro. Luka 2:8-12 Sibangabere eyihya kundi Desemba ni kwezi kwembeho nene nembulha.Busana naki sikyangabya kithi Yesu abuthawa Desemba 25?Abandu banene banasi ngoku e Krisimasi si kiro kya mabuthwa wa Yesu. Nibya banakyasi ngoku okwa kiro ekyo abakafiri babya bawithe eriyisyandira erithabya likatsemesya Nyamuhanga. Nomwabine bithya abandu bakakwama kya yisyandira e Krisimasi. Ibo bakakwama kyeriyisyandira omwakanya keriminya amalengekania wa Nyamuhanga okwomwatsi oyu. Aliriryo thwanzire ithwa tsemesya Yehova, kwa bithe?Neryo omughulhu thukakolha amagheni, thutholere ithwalhangira thuthi ni magheni awuwene omwameso wa Yehova. Thwangana kolha gho okwa buthuku bwosi-bwosi omwomwaka. Sithutholere thukalindirira ekiro kyembaghane. Thwangana tsumba ebyalya muthina-muthina nerisatha emisathu. Wunanzire erikolha ekyo? Wangana kania nababuthi bawu neryo imwathegheka erikolha akagheni. Eki ikikendi tsemesya, kwa bithe? Aliriryo muthe mwathegheka akagheni, mutholere imwalhangira muthi kakendi tsemesya Nyamuhanga.Ni kyahi ekya thwanga kolha erilhangira thuthi amagheni wethu akatsemesaya Nyamuhanga?Kandi omughaso owerikolha mughulhu wosi ebikatsemesaya Nyamuhanga akanganibwe omwa Emisyo 12:2; Yoane 8:29; Abanya Roma 12:2; na 1 Yoane 3:22. 